ווי אַלע יאָר, שטעלט פֿאָר דער פֿעסטיוואַל אַן אַלטן ייִדישן פֿילם אין אַ נײַ רעסטאַוורירטער קאָפּיע. דאָס יאָר האָט מען אויסגעקליבן סידני גאָלדינס "זײַן ווײַבס לובאָווניק", אַ קאָמעדיע פֿון 1931 מיטן באַליבטן אַקטיאָר לודוויג זאַץ; זײַן איינציקער אויפֿטריט אין אַ פֿילם. דאָס איז נישט דער איינציקער אַלטער פֿילם אין פֿעסטיוואַל. דער לעגענדאַרער דענישער רעזשיסאָר, קאַרל דרײַער, האָט אין 1922 געמאַכט אַ שטום־פֿילם - "האָט ליב איינער דעם אַנדערן" מיט דער טרופּע פֿונעם "מאָסקווער קונסט־טעאַטער". דער  סיפּור־המעשׂה דרייט זיך אַרום אַ ייִדיש מיידל, וואָס ציט זיך אַריבער קיין פּעטערבורג, פֿאַרליבט זיך אין אַ רעוואָלוציאָנער, אַנטלויפֿט פֿון דער פּאָליציי און קערט זיך אום צו איר שטעטל אין מיטן פֿון אַ פּאָגראָם. סידני גאָלדינס אַמעריקאַנער מעלאָדראַמע - "זײַן פֿאָלק" - געמאַכט אין 1925, דערציילט וועגן אַ ייִדישער משפּחה אויף דער איסט־סײַד, וואָס וויל זיך גיך אַסימילירן.